MOGADIŠO. Zahraničné sily podnikli v noci na sobotu útok na základňu militantného islamistického hnutia aš-Šabáb na juhu Somálska.
Bližšie nešpecifikovaná skupina západných vojakov sa vylodila na pláži v prístavnom meste Barawa, asi 180 kilometrov južne od somálskej metropoly Mogadišo.
Militanti sa postavili útočníkom na odpor a počas následného asi hodinového boja s nasadením ťažkých zbraní zahynul najmenej jeden z obrancov.
Podľa predstaviteľa somálskych tajných služieb sa v napadnutom dome ukrývali "dôležití" cudzinci.
Somálske médiá uviedli, že zásah zo vzduchu podporovali aj dva vojenské vrtuľníky.
Podľa hovorcu hnutia aš-Šabáb Šajcha Musaba stoja za útokom britské a turecké špeciálne jednotky.
"Vyhlásenie USA o tom, že sa v sídle nachádzal vysokopostavený predstaviteľ aš-Šabábu, sú nepravdivé. Žiadna takáto osoba tam nebola prítomná," povedal pre Reuters.
"V budove žijú radoví bojovníci, ktorí statočne viedli protiútok a prenasledovali nepriateľov. Odpadlícka somálska vláda nemá žiadnu moc v krajine, nikto ju totiž nepožiadal o súhlas na vykonanie útoku," dodal Musab.
Ten tiež uviedol, že pri incidente zabili veliteľa a kriticky zranili štyroch príslušníkov britskej prepadovej skupiny Special Air Service (SAS).
Zranenia utrpel aj jeden turecký vojak, oznámil hovorca aš-Šabábu vo svojom vyhlásení.
Americké a ďalšie západné jednotky v posledných rokoch podnikli v Somálsku viacero podobných útokov voči aš-Šabábu či al-Káide. Slabá somálska armáda totiž nemá kapacity na podobné akcie.